Document ID: 32013R1253

A BIZOTTSÁG 1253/2013/EU RENDELETE
(2013. október 21.)
a 2007/2/EK irányelv téradatkészletek és -szolgáltatások interoperabilitására vonatkozó rendelkezéseinek végrehajtásáról szóló 1089/2010/EU rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösségen belüli térinformációs infrastruktúra (INSPIRE) kialakításáról szóló, 2007. március 14-i 2007/2/EK európai parlamenti és tanácsi irányelvre (1) és különösen annak 7. cikke (1) bekezdésére,
mivel:
(1)
A 2007/2/EK európai parlamenti és tanácsi irányelv téradatkészletek és -szolgáltatások interoperabilitására vonatkozó rendelkezéseinek végrehajtásáról szóló, 2010. november 23-i 1089/2010/EU bizottsági rendelet (2) meghatározza a 2007/2/EK irányelv I. mellékletében felsorolt téradattémákhoz kapcsolódó téradatkészletek interoperabilitására vonatkozó technikai előírásokat.
(2)
A téradatkészletek közötti teljes interoperabilitás érdekében helyénvaló meghatározni a 2007/2/EK irányelv II. és III. mellékletében felsorolt téradattémákhoz kapcsolódó téradatkészletek interoperabilitására vonatkozó technikai előírásokat.
(3)
Az e rendeletben foglalt téradatkészletekre vonatkozó technikai előírások általános egységességének biztosítása érdekében módosítani kell a 2007/2/EK irányelv I. mellékletében felsorolt téradattémákhoz kapcsolódó téradatkészletek interoperabilitására jelenleg vonatkozó technikai előírásokat.
(4)
Először is, a kódlistákra vonatkozó követelményeket módosítani kell úgy, hogy lehetővé tegyenek egy olyan rugalmas megközelítést, amellyel a kódlistaértékek különböző szintű részletességgel írhatók le, és rendelkezzenek a bővített kódlisták megosztására vonatkozó technikai előírásokról.
(5)
Másodszor, a térbeli tulajdonságoknak a Simple Feature (Egyszerű jellemző) térbeli sémára való korlátozását fel kell oldani annak érdekében, hogy a két és fél dimenziós adatok is elérhetővé váljanak.
(6)
Harmadszor, be kell vezetni egy újabb, az adathalmazokhoz használt térábrázolás-típus (spatial representation type) azonosítását lehetővé tévő metaadatelemet.
(7)
Negyedszer, a „Földrajzi rácshálózat-rendszerek” téradattémát ki kell bővíteni, így hozzáigazítva azt egy földrajzi koordinátákon alapuló többfelbontású rácshoz.
(8)
Ötödször, a „Közigazgatási egységek” téradattémát ki kell bővíteni a tengeri közigazgatási egységek leírása érdekében.
(9)
Hatodszor, a 2007/2/EK irányelv II. és III. mellékletében felsorolt téradattémákhoz a meghatározott térobjektumtípusokkal való átfedések elkerülése érdekében bizonyos típusjelölteket el kell távolítani a „Közigazgatási egységek” és a „Vízrajz” téradattémákból.
(10)
A 1089/2010/EU rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak a 2007/2/EK irányelv 22. cikke alapján létrehozott bizottság véleményével,
ELFOGADTA EZT A RENDELETET:
1. cikk
Az 1089/2010/EU rendelet a következőképpen módosul:
1.
A 2. cikk a következőképpen módosul:
a)
a bevezető mondat helyébe a következő szöveg lép:
„E rendelet alkalmazásában a következő fogalommeghatározásokat, valamint a mellékletekben foglalt témaspecifikus meghatározásokat kell alkalmazni:”;
b)
a 4. pontot el kell hagyni;
c)
a 6. pontban az „ISO 19103” szövegrész helyébe az „ISO/TS 19103:2005” szöveg lép;
d)
a 9. pontban az „EN ISO 19135” szövegrész helyébe az „EN ISO 19135:2007” szöveg lép;
e)
a 11. pontban az „EN ISO 19128” szövegrész helyébe az „EN ISO 19128:2008” szöveg lép;
f)
a 13. pontban az „EN ISO 19115” szövegrész helyébe az „EN ISO 19115:2005/AC:2008” szöveg lép;
g)
a 15. pontban az „EN ISO 19135” szövegrész helyébe az „EN ISO 19135:2007” szöveg lép;
h)
a 18. pontban az „ISO 19103” szövegrész helyébe az „ISO/TS 19103:2005” szöveg lép;
i)
a cikk a következő 21-30. ponttal egészül ki:
„21. „tulajdonság” (property): attribútum vagy asszociációs szerep;
22. „unió típus” (union type): több (tagattribútumként felsorolt) alternatíva közül pontosan egyből álló típus, az ISO/TS 19103:2005 szabvány szerint;
23. „asszociációs osztály” (association class): két egyéb típus között fennálló kapcsolat további tulajdonságait definiáló típus;
24. „fedvény” (coverage): függvényként használható térbeli objektum, amely a térbeli, időbeli vagy térbeli-időbeli tartományán belül eső bármely közvetlen pozícióra a saját értéktartományába tartozó értéket ad vissza, az ISO/TS 19123:2007 szabvány szerint;
25. „tartomány” (domain): az ISO/TS 19103:2005 szabvány szerint jól meghatározott készlet;
26. „értéktartomány” (range): attribútum-értékek egy függvény által az ISO/TS 19123:2007 szabvány szerint valamely fedvény tartományának elemeihez rendelt készlete;
27. „javított rács” (rectified grid): a rácskoordinátákat egy adott vonatkoztatási rendszer koordinátáira az EN ISO 19123:2007 szabvány szerint átvinni képes affin transzformációhoz társuló rács;
28. „vonatkoztatható rács” (referenceable grid): olyan rács, amelyhez egy, a rácskoordináta-értékek külső vonatkoztatási rendszerhez képest megadott koordináták értékeire való átalakítására az EN ISO 19123:2007 szabvány szerinti transzformáció társul;
29. „tesszelláció” (tessellation): valamely tér felosztása olyan, egymást közvetlenül határoló alterek készletére, amelyek dimenziója a felosztott tér dimenziójával azonos. Kétdimenziós térben a tesszelláció egymást át nem fedő poligonok készletéből áll, amelyek a kijelölt területet teljes egészében lefedik;
30. „szűkebb érték” (narrower value): olyan érték, amely hierarchikus kapcsolatban áll valamely általánosabb szülőértékkel.”
2.
A 4. cikk a következőképpen módosul:
a)
az 1. pont helyébe a következő szöveg lép:
„1. A 2007/2/EK irányelv 4. cikkében megállapított feltételeknek megfelelő adathalmazok térbeli objektumainak cseréjéhez és osztályozásához a tagállamok a II., a III. és a IV. mellékletben az adathalmazokhoz tartozó témákra vonatkozóan meghatározott térobjektumtípusokat és a kapcsolódó adattípusokat, felsorolásokat és kódlistákat használják.”;
b)
a 2. és a 3. pontban a „II. melléklet”-re való valamennyi hivatkozás helyébe a „mellékletek”-re való hivatkozás lép;
c)
a 3. pontban a második mondat helyébe a következő szöveg lép: „A felsorolási és kódlistaértékek azonosítása egyedi, nyelvsemleges számítógépes mnemonikus kódokkal történik. Az értékek nyelvspecifikus, emberi interakciókban való felhasználásra szolgáló nevet is magukban foglalhatnak.”.
3.
Az 5. cikk (4) bekezdését el kell hagyni.
4.
A 6. cikk helyébe a következő szöveg lép:
„6. cikk
Kódlisták és felsorolások
(1) A kódlisták típusai a következő típusok közül kerülnek ki, a mellékletekben foglaltak szerint:
a)
olyan kódlisták, amelyek megengedett értékei között csak az e rendeletben meghatározott értékek szerepelnek;
b)
olyan kódlisták, amelyek megengedett értékei között az e rendeletben meghatározott értékek és az adatszolgáltatók által meghatározott szűkebb értékek szerepelnek;
c)
olyan kódlisták, amelyek megengedett értékei között az e rendeletben meghatározott értékek és az adatszolgáltatók által bármely szinten meghatározott további értékek szerepelnek;
d)
olyan kódlisták, amelyek megengedett értékei között az adatszolgáltatók által meghatározott bármely értékek szerepelnek.
A b), c) és d) pont alkalmazásában - a megengedett értékeken túlmenően - az adatszolgáltatók a vonatkozó INSPIRE műszaki útmutató (INSPIRE Technical Guidance) dokumentumban meghatározott értékeket használhatják, amely dokumentum letölthető a Közös Kutatóközpont INSPIRE weboldaláról.
(2) A kódlisták lehetnek hierarchikusak. A hierarchikus kódlisták értékeinek lehet általánosabb szülőértéke. Ha a hierarchikus kódlista érvényes értékeit egy e rendeletben szereplő táblázat írja le, a szülőértékek felsorolása az utolsó oszlopban található meg.
(3) Amennyiben az adatszolgáltató az (1) bekezdés b), c) vagy d) pontjában említettek szerinti kódlista típusú attribútumnak e rendeletben nem előírt értéket ad, akkor az értéket és annak meghatározását hozzáférhetővé kell tenni a regiszterben.
(4) A térobjektumtípusok vagy adattípusok kódlista típusú attribútumai és asszociációs szerepei csak a kódlista leírása szerint megengedett értékeket vehetnek fel.
(5) A térobjektumtípusok vagy adattípusok felsorolás típusú attribútumai vagy asszociációs szerepei csak a felsorolástípus számára meghatározott listákban szereplő értékeket vehetnek fel.”
5.
A 8. cikk (2) bekezdésének és a 11. cikk (1) bekezdésének szövegében a „II. melléklet”-re való hivatkozás helyébe a „mellékletek”-re való hivatkozás lép.
6.
A 12. cikk a következőképpen módosul:
a)
az (1) bekezdés helyébe a következő szöveg lép:
„1. Adott téradattémára vagy -típusra vonatkozó eltérő előírás hiányában a térbeli tulajdonságok e rendeletben meghatározott értéktartománya a Simple Feature térbeli sémára korlátozódik a következő kiadványban meghatározottak szerint: Herring, John R. (ed.), OpenGIS® Implementation Standard for Geographic information - Simple feature access - Part 1: Common architecture, version 1.2.1, Open Geospatial Consortium, 2011.”
b)
a (2) bekezdés a következőképpen módosul:
az „SI-mértékegységekben” szöveg helyébe az „SI-mértékegységekben vagy a mértékegységek nemzetközi rendszerében való használatra elfogadott nem SI-mértékegységekben” szöveg lép.
7.
A 13. cikk a következő 6. ponttal egészül ki:
„6.
Térábrázolás-típus: A földrajzi adatok térbeli megjelenítésére alkalmazott módszer.”
8.
A 14. cikk a következőképpen módosul:
a)
A 2. bekezdés b) pontja helyébe az alábbi szöveg lép:
„b)
a réteg tartalmát alkotó térobjektumtípus(ok) vagy annak (azok) alkészlete.”;
b)
a cikk a következő (3) bekezdéssel egészül ki:
„3. Azon térobjektumtípusok esetében, amelyek objektumai kódlistaértékű attribútum alkalmazásával tovább osztályozhatók, több réteg is meghatározható. Ezen rétegek mindegyikébe egy adott kódlistaértéknek megfelelő térbeli objektumoknak kell tartozniuk. E rétegkészletek II., III. és IV. melléklet szerinti meghatározása tekintetében a következő követelményeknek kell teljesülniük:
a)
a Kódlistaérték helyőrzőnek a vonatkozó kódlista értékeit kell mutatnia, nagy kezdőbetűvel;
b)
az ember által olvasható helyőrzőnek a kódlistaértékek ember számára olvasható nevét kell mutatnia;
c)
a térobjektumtípusnak zárójelek közé foglalva tartalmaznia kell a vonatkozó attribútumot és kódlistát;
d)
meg kell adni a rétegek egy-egy példáját.”
9.
Az I. melléklet e rendelet I. mellékletének megfelelően módosul.
10.
A II. melléklet e rendelet II. mellékletének megfelelően módosul.
11.
A rendelet III. melléklettel egészül ki, amelynek szövegét e rendelet III. melléklete tartalmazza.
12.
A rendelet IV. melléklettel egészül ki, amelynek szövegét e rendelet IV. melléklete tartalmazza.
2. cikk
Ez a rendelet az Európai Unió Hivatalos Lapjában való kihirdetését követő [huszadik] napon lép hatályba.
Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
Kelt Brüsszelben, 2013. október 21-én.

Labels: 7
12
16